CELEX: 32014R0455
Language: sk
Date: 2014-04-29 00:00:00
Title: Vykonávacie nariadenie Komisie (EÚ) č. 455/2014 z  29. apríla 2014 o zatriedení určitého tovaru do kombinovanej nomenklatúry

6.5.2014   
            
            
               SK
            
            
               Úradný vestník Európskej únie
            
            
               L 133/31
            
         VYKONÁVACIE NARIADENIE KOMISIE (EÚ) č. 455/2014
   z 29. apríla 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej v súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov od nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. apríla 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Na podlahe stojaci prístroj na dávkovanie/vydávanie studenej vody (tzv. zariadenie na chladenie vody – water cooler) s výškou približne 124 cm a hmotnosťou približne 100 kg.
                              Zahŕňa chladiaci systém pozostávajúci z kompresora a kondenzátora.
                              Má skladovaciu kapacitu 150 litrov a menovitú chladiacu kapacitu 150 l/h, čo umožňuje vydať až 750 pohárov vody za hodinu. Funguje s napätím striedavého prúdu 220 V.
                           
                        
               
                  8418 69 00
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8418 a 8418 69 00.
                  Chladenie vody len na pitné účely sa nepovažuje za spracovávanie materiálu postupmi zakladajúcimi sa na zmene teploty. Zatriedenie do položky 8419 je preto vylúčené.
                  Prístroj sa preto má zatriediť pod číselný znak KN 8418 69 00 ako ostatné chladiace alebo mraziace zariadenia (pozri aj vysvetlivky k harmonizovanému systému k položke 8418, skupina (I) bod (2)).
               
            
                  
                              2.
                           
                           
                              Na podlahe stojaci prístroj na dávkovanie/vydávanie horúcej alebo studenej vody (tzv. automat na vodu – water dispenser) s výškou približne 97 cm a hmotnosťou približne 15 kg.
                              Funkcia ohrevu sa vykonáva prostredníctvom integrovaného elektrického vykurovacieho odporu a chladiaca funkcia prostredníctvom chladiaceho systému pozostávajúceho z kompresora a kondenzátora.
                              Voda je dodávaná z fľaše, ktorá nie je súčasťou výrobku pri jeho predložení.
                              Prístroj je schopný vydávať horúcu vodu rýchlosťou 5 l/h pri teplote v rozpätí 85 – 92 °C. Studenú vodu je schopný vydávať rýchlosťou 2 l/h pri teplote v rozpätí 4 – 8 °C. Prístroj funguje s napätím striedavého prúdu 220 V a výkonom 100/550 W.
                           
                        
               
                  8516 10 11
               
               
                  Zatriedenie je určené všeobecnými pravidlami 1, 3 c) a 6 na interpretáciu kombinovanej nomenklatúry a znením číselných znakov KN 8516, 8516 10 a 8516 10 11.
                  V zmysle poznámky 3 k XVI. triede je prístroj navrhnutý na účely vykonávania dvoch alternatívnych funkcií (iné chladiace zariadenia položky 8418 a elektrické prietokové alebo zásobníkové ohrievače vody položky 8516). Nie je možné určiť hlavnú funkciu prístroja, keďže každá funkcia prístroja je rovnako dôležitá pre jeho používanie.
                  Prístroj sa preto má zatriediť pod číselný znak KN 8516 10 11 ako elektrické prietokové ohrievače vody.